作者:薛昂夫
標題:雙調・楚天遙過清江引
內容:花開人正歡，花落春如醉。春醉有時醒，人老歡難會，一江春水流，萬點楊花墜。誰道是楊花？點點離人淚！回首有情風萬里，渺渺天無際。愁共海潮來，潮去愁難退，更那堪晚來風又急！屈指數春來，彈指驚春去。蛛絲網落花，也要留春住。幾日喜春睛，幾夜愁春雨。六曲小山屏，題滿傷春句。春若有情應解語，問著無憑據。江東日暮雲，渭北春天樹，不知那答兒是春住處？有意送春歸，無計留春住。明年又著來，何似休歸去？桃花也解愁，點點飄紅玉。目斷楚天遙，不見春歸路。春若有情春更苦，暗裡韶光度。夕陽山外山，春水渡傍渡，不知那答兒是春住處？套數。